
ΘΕΜΑ :Εφαρμογή καν. 2286/03 - Λειτουργία Τελωνείων την 1η Ιουνίου 2007.
            Παίρνοντας αφορμή από το γεγονός ότι η Παρασκευή 1 Ιουνίου 2007 ορίσθηκε ως η πρώτη ημέρα εφαρμογής του καν. 2286/03, με τον οποίο επέρχονται σημαντικές αλλαγές στον τρόπο συμπλήρωσης της διασάφησης και προκειμένου να υπάρξει δυνατότητα μετάπτωσης των ήδη καταχωρημένων στοιχείων του μηχανογραφικού συστήματος στα νέα δεδομένα, ορίζεται ότι την Παρασκευή 1 Ιουνίου 2007 στα Τελωνεία δεν θα πραγματοποιηθούν οποιεσδήποτε συναλλαγές ή τελωνισμοί εμπορευμάτων.

          Προς επίτευξη της ορθής μετάπτωσης των δεδομένων του συστήματος, το Ο.Π.Σ.Τ. δεν θα λειτουργήσει από την Παρασκευή 1/6/2007 έως και την Κυριακή 3/6/2007.

 Για το σκοπό αυτό επισημαίνουμε τα ακόλουθα, τα οποία αφορούν τα μηχανογραφημένα Τελωνεία:
1)Το ταμείο των Υπηρεσιών σας θα κλείσει υποχρεωτικά την 31η Μαϊου 2007. Την ίδια μέρα θα εκτυπωθούν όλες οι διαχειριστικές ταμιακές καταστάσεις (αναλυτική – συγκεντρωτική) που αφορούν το μήνα Μάϊο και θα πραγματοποιηθεί η διεκπεραίωση των διαδικασιών για το κλείσιμο του μήνα.

2)Μέχρι την 31η Μαϊου 2007 θα πρέπει να γίνει προσπάθεια, σε συνεργασία με τους συναλλασσόμενους, τακτοποίησης όλων των εκκρεμών τελωνειακών παραστατικών (εκκαθάριση παρακαταθηκών) όπου αυτό είναι εφικτό, αφού την 4/6/2007 τα πάντα θα εμφανίζονται με τη νέα κωδικοποίηση του καν. 2286/03.

3)Την Παρασκευή 1/6/2007,το Σάββατο 2/6/2007 και την Κυριακή 3/6/2007  τα Τελωνεία δεν θα πραγματοποιήσουν οποιονδήποτε τελωνισμό ή φορολόγηση προϊόντων, πλην εξαιρετικών περιπτώσεων, όπως παράδοση ευπαθών προϊόντων, πολεμικών εφοδίων, ιατροφαρμακευτικού υλικού, αποδοχή διασαφήσεων με αιτήματα χορήγησης δασμολογικών ποσοστώσεων κλπ. Στις περιπτώσεις αυτές θα πραγματοποιηθεί καταχώρηση των σχετικών παραστατικών στο ενιαίο βιβλίο καταχώρησης (χειρόγραφο) και θα εκδοθεί χειρόγραφη άδεια παραλαβής. Οι γενόμενες δε  εισπράξεις θα πραγματοποιηθούν είτε με σύσταση παρακαταθήκης είτε με ισόποσες προσωπικές ή τραπεζικές επιταγές σε διαταγή του Δημοσίου ή Δ/ντού Τελωνείου κατά τα ισχύοντα και οι οποίες  θα φυλαχθούν χωρίς οπισθογράφηση με προσωπική ευθύνη του προϊσταμένου του Τελωνείου.

Εξυπακούεται ότι οι διασαφήσεις που θα κατατεθούν και θα γίνουν αποδεκτές για τις ανωτέρω περιπτώσεις θα είναι συμπληρωμένες σύμφωνα με τη νέα κωδικοποίηση του καν. 2286/03.

4)Εξαιρετικά για τις διασαφήσεις που περιέχουν αιτήματα χορήγησης ποσοστώσεων:

α)εκείνες που θα γίνουν αποδεκτές και θα εκδοθεί και άδεια παραλαβής στις 1, 2 και 3 Ιουνίου 2007 και

β)εκείνες για τις οποίες θα εκδοθεί η σχετική άδεια παραλαβής, στις ίδιες ημερομηνίες, και θα αφορούν διασαφήσεις που έχουν γίνει αποδεκτές τις προηγούμενες ημέρες, 

οι Υπηρεσίες σας θα πρέπει να αποστείλουν με τηλεομοιοτυπία (φαξ), στην αρμόδια Δ/νση 17η Δασμολογική, τα αιτήματα για χορήγηση ποσόστωσης με τη μορφή της επισυναπτόμενης, στην παρούσα, αίτησης, κατάλληλα συμπληρωμένης και υπογεγραμμένης, αναγράφοντας υποχρεωτικά και το είδος, τον αριθμό και την αποδοχή του πιστοποιητικού καταγωγής που θα προσκομισθεί. Η αποστολή των αιτημάτων θα πρέπει να πραγματοποιηθεί το αργότερο μέχρι τις 12.30 μ.μ. της Παρασκευής 1/6/2007.

Διευκρινίζεται ότι λόγω του γεγονότος, όπως προαναφέρθηκε, της μη λειτουργίας του Ο.Π.Σ.Τ. κατά τις ημερομηνίες αυτές, είναι αδύνατο να διαπιστωθεί εάν μια ποσόστωση είναι κρίσιμη ή όχι, οι Υπηρεσίες σας θα πρέπει να προβούν στη λήψη όλων των απαραίτητων μέτρων (εγγύηση), για τη διασφάλιση είσπραξης των εισαγωγικών δασμών, σύμφωνα με τις ισχύουσες διατάξεις.

5)Τις ίδιες ως άνω ημερομηνίες δεν θα υπάρχει διαθεσιμότητα του συστήματος της διαμετακόμισης, ως εκ τούτου εφαρμογή θα έχει το χειρόγραφο σύστημα σύμφωνα με τις οδηγίες που σας έχουν  παρασχεθεί (εφεδρική διαδικασία).

6)Για τα παραστατικά  τα οποία έχουν γίνει αποδεκτά και έχουν καταχωρηθεί στο Ο.Π.Σ.Τ. μέχρι την 31η Μαϊου 2007 και για τα οποία δεν έχουν εκδοθεί αποδεικτικά είσπραξης, τη Δευτέρα 4 Ιουνίου 2007 θα πραγματοποιηθεί  νέος υπολογισμός δασμοφορολογικών επιβαρύνσεων προκειμένου να εκδοθεί αποδεικτικό είσπραξης με τους νέους κωδικούς μηχανογράφησης των εσόδων.

7)Στην περίπτωση που η Παρασκευή 1/6/2007 συμπίπτει με λήξη προθεσμίας καταβολής οφειλής, η καταβολή αυτή θα πραγματοποιηθεί τη Δευτέρα 4/6/2007 χωρίς οποιαδήποτε συνέπεια για το συναλλασσόμενο.

8)Στην εξαιρετική περίπτωση που η μη λειτουργία του Ο.Π.Σ.Τ. συνεχισθεί και τη Δευτέρα 4/6/2007, θα εφαρμοσθούν κατ΄ αναλογία τα ανωτέρω.

9)Τέλος, οι Υπηρεσίες σας θα πρέπει να αναρτήσουν σε εμφανές σημείο του Τελωνείου τα σχετικά με τα ανωτέρω, προκειμένου να ενημερωθούν εγκαίρως οι συναλλασσόμενοι, προς αποφυγή των οποιωνδήποτε δυσχερειών στη συναλλαγή κατά την Παρασκευή 1/6/2007.

Ακριβές αντίγραφο            

  Ο Τμηματάρχης

                                                                                                        Ο ΥΦΥΠΟΥΡΓΟΣ

                                                                                                            Α. ΜΠΕΖΑΣ

ΠΙΝΑΚΑΣ ΔΙΑΝΟΜΗΣ

Α)Αποδέκτες για ενέργεια

1.ΤΕΛΩΝΕΙΑΚΕΣ ΑΡΧΕΣ ( μέσω των Τελωνειακών Περιφερειών)

2.ΓΕΝΙΚΗ ΓΡΑΜΜΑΤΕΙΑ ΠΛΗΡΟΦΟΡΙΑΚΩΝ ΣΥΣΤΗΜΑΤΩΝ

   Διεύθυνση 30η -τμήμα Γ΄ 

Β)Αποδέκτες για κοινοποίηση

1.Ομοσπονδία Εκτελωνιστών

2.Σύλλογοι Εκτελωνιστών

3.Σύνδεσμο Εξαγωγέων Βορείου Ελλάδος

4.Σύλλογοι Εφοδιαστών

5.Ελληνικός Σύνδεσμος Καπνικών Εταιριών Ευρώπης (ΕΣΚΕ)

6.Σύνδεσμο Ελληνικών Καπνοβιομηχανιών

7.Καπνοβιομηχανία "Παπαστράτος"

8.Σύνδεσμο Εταιριών Εμπορίας Πετρελαιοειδών (ΣΕΕΠΕ)

9.Σύνδεσμο Ελληνικών Αποσταγμάτων & Οιν/δών Ποτών (ΣΕΑΟΠ)

10.Ένωση Επιχειρήσεων Οιν/δών Ποτών

11.Εθνική Διεπαγγελματική Οργάνωση Αμπέλου & Οίνου (ΣΜΑΖΕ)

12.Σύνδεσμο Εισαγωγέων Αντιπροσώπων Αυτοκινήτων Ελλάδος

13.Σύνδεσμο Εμπόρων Εισαγωγέων Αυτοκινήτων Ελλάδος

14.ΕΛΥΤ Αττικής, Θεσσαλονίκης, Πατρών

15.ΓΕΝΙΚΗ Δ/ΝΣΗ ΟΙΚΟΝΟΜΙΚΗΣ ΕΠΙΘΕΩΡΗΣΗΣ

    Διεύθυνση Επιθεώρησης Υπηρεσιών

16.Πανελλήνιο Σύλλογο Εξαγωγέων

Γ)Εσωτερική Διανομή

1.Γραφείο Υφυπουργού κ. Μπέζα

2.Γραφείο Γεν. Γραμματέα Φορολογικών & Τελωνειακών Θεμάτων

3.Δ/νσεις: 3η, 17η, 18η, 19η, ΕΦΚ, Υποστήριξης Ο.Π.Σ.Τ.,  ΔΔΟΣ, 6η τμήμα Β΄

